Le fa go ntse jalo, gape Baebele e bua ka go itima dijo go Modimo a neng a sa go amogele. Kgosi Saulo o ne a itima dijo pele a ya go kopana le motho yo o buang le meya. (Lefitiko 20:6; 1 Samuele 28:20) Batho ba ba bosula, ba ba jaaka Jesebele mmogo le batho ba ba ratang bodumedi ka tsela e e feteletseng ba ba neng ba loga leano la go bolaya moaposetoloi Paulo, le bone ba ne ba itima dijo. (1 Dikgosi 21:7-12; Ditiro 23:12-14) Bafarasai ba ne ba itsege thata ka go itima dijo ka metlha. (Mareko 2:18) Le fa go ntse jalo, Jesu o ne a ba kgala, mme ba ne ba palelwa ke go itumedisa Modimo. (Mathaio 6:16; Luke 18:12) Ka tsela e e tshwanang, Jehofa o ne a itlhokomolosa go itima dijo ga Baiseraele bangwe ka ntlha ya boitshwaro jwa bone jo bo sa siamang le ka ntlha ya maikaelelo a bone a a bosula.—Jeremia 14:12.